Slaget ved Ypres
Slaget ved Ypres er betegnelsen for tre usædvanligt blodige slag mellem de allierede og Tyskland under 1. verdenskrig. De fandt sted i området omkring den belgiske by Ieper (på fransk Ypres), der blev fuldstændig ødelagt.
Ieper lå ved Vestfrontens nordligste ende, hvor både de allierede og tyskerne var særlig opmærksomme på faren for et afgørende fjendtligt gennembrud. De to første slag om Ieper (19.10.-22.11.1914 og 22.4.-25.5.1915) var mislykkede tyske gennembrudsforsøg. Ved offensiven i 1915 brugte man krigsgas for første gang på Vestfronten.
Det tredje slag stod 31.7.-6.11.1917 og var et britisk forsøg på at omgå de tyske linjer; særlig kampene ved den lille by Passchendaele 10 km nordøst for Ieper er kommet til at symbolisere 1. Verdenskrigs gru med skyttegrave, dybt mudder, et granatskabt månelandskab og kolossale, meningsløse tab af menneskeliv. Efter betydningsløse erobringer og flere end 300.000 dræbte opgav briterne forsøget.
Monumentet Menenpoort (Menin Gate) er en britisk bygget byport med navnene på 54.389 af de savnede britiske soldater fra dette område. Siden 1928 har lokale brandfolk hver aften kl. 20 afholdt en højtidelighed, hvor de i portåbningen blæser "The Last Post".
Byen Ieper rummer i dag et museum for de tre slag.